ผู้ติดเชื้อในต่างจังหวัดเพิ่มสูงขึ้น จากการเดินทางกลับภูมิลำเนา ผู้ติดเชื้อในกรุงเทพฯ ยังคงเพิ่มขึ้นเช่นกัน
พญ.อภิสมัย ศรีรังสรรค์ ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. เปิดเผยว่า ที่ประชุม ศปก.ศบค. ได้รับรายงานผู้ติดเชื้อในต่างจังหวัดเพิ่มสูงขึ้นอย่างต่อเนื่องโดยเฉพาะภาคตะวันออกเฉียงเหนือ ซึ่งส่วนใหญ่เป็นผู้ป่วยที่เดินทางกลับจากกรุงเทพฯ และปริมลฑล ซึ่งเป็นพื้นที่สีแดงเข้มส่วนผู้ติดเชื้อในกรุงเทพฯ วันนี้ เพิ่มขึ้น 3,104 ราย ยังไม่รวมวิธีการตรวจแบบ  antigen test kit อีกกว่า 2,000 ราย รวมถึงการตรวจเช็ครถให้ชุมชน ซึ่งใน 1-2 วันนี้ กทม. จะรวบรวมตัวเลขการตรวจทั้งหมด มารายงานภาพรวม รวมทั้งจะมีการประกาศให้ประชาชนทราบว่าในแต่ละเขต จะมีจุดบริการตรวจเชื้อทั้ง antigen test kit และ swab ที่ไหนอย่างไรบ้าง ซึ่งขณะนี้ กทม. กรมการแพทย์และที่เกี่ยวข้อง พยายามค้นหาผู้ป่วยตรวจให้เร็วและนำเข้าสู่ระบบการรักษาให้เร็วที่สุด โดยขณะนี้ผู้ติดเชื้อร้อยละ 70 อยู่ในกลุ่มสีเขียว จึงอยากทำความเข้าใจว่า แนวทางปฏิบัติเน้นให้กักตัวอยู่ที่บ้าน หรือ home isolation สิ่งสำคัญจะต้องประเมินตัวเองว่าเป็นผู้มีอาการระดับใด พร้อมเน้นย้ำแม้จะไม่ได้รับการยืนยันผลว่าติดเชื้อ ขอให้กักตัวทันที หากตรวจแล้วพบติดเชื้อสามารถติดต่อโรงพยาบาลที่ไปตรวจเข้า home isolation ซึ่งขณะนี้มีหลายโรงพยาบาล เริ่มทำระบบ home isolation มีคู่มือให้ความช่วยเหลือผู้ป่วยให้แยกกักอยู่ที่บ้าน แต่หากไปตรวจที่แลปเอกชน สามารถโทรศัพท์ติดต่อได้ที่สายด่วน สปสช. 1330 กด 14 ซึ่งจะพยายามเพิ่มคู่สายจาก 100 เป็น 200 คู่สาย เพื่อรับเรื่องเพื่อให้เข้าสู่ระบบ home isolation และเมื่อเข้าสู่ระบบแล้วจะสามารถเบิกจ่ายได้พญ.อภิสมัย กล่าวว่า กรณีไม่มีความพร้อมกับตัวที่บ้าน ก็ยังมี community isolation การแยกกักในชุมชน หรือศูนย์พักคอยเพื่อรอการส่งต่อ ที่เปิดให้บริการแล้ว 22 เขต และกำลังจะเปิดอีก 14 เขต ซึ่งขณะนี้มีผู้ป่วยเข้าระบบไปแล้ว 1,682 คน